
SÁMI DUTKAMIID GUOVDDÁŽA STRATEGIIJARUĐAID JUOHKIMA NJUOLGGADUSAT

1) Ohccit ja ulbmil:

Romssa universitehta dutkit ja alit gráda, ámmátoahpuid ja doavttergráda studeanttat sáhttet ohcat strategiijaruđaid gokčat oasi goluin gieddebarggu oktavuođas, konferánsagoluin, ovdaprošeavttas, dutkanprošeavttas ja eará. Sáhttá maid ohcat doarjaga relevánta studeantalágidemiide. Ii sáhte ohcat doarjaga bálkágoluide. Ii gáibiduvvo ahte ohcci lea sápmelaš/ahte ohccis lea sámi duogáš vai sáhttá ohcat strategiijaruđaid, muhto prošeakta masa ohccojuvvo doarjja galgá gieđahallat sámi dahje eamiálbmot temátihka.

2) Fágasuorggit:
Sáhttá ohcat doarjaga buot fágasurggiide Romssa universitehtas. 
3) Ohcanáigemearri ja meannudeapmi:

a. Strategiijaruđat sámi ja eamiálbmotguoskevaš dutkamiidda almmuhuvvojit ohcamassii oktii jagis, ohcanáigemeriin njukčamánus. 

b. Rámma mearrida guovddáža stivra, Universitehtastivrra juolludeapmi lea dán duogáš. 

c. Guovddáža stivra nammada lávdegotti mii árvvoštallá ohcamiid ja evttoha Sámi dutkamiid guovddáža stivrii movt juolludit doarjagiid. 

d. Juolludettiin vuoruhuvvojit Romssa universitehta studeanttaid geat lohket alit gráda, ámmátoahpuid ja doavttergráda.

4) Gáibádusat ohcamiidda:

a. Ohcan čállojuvvo elektrovnnalaš ohcanskovvái, ja das galgá leat prošeaktanamma, čoahkkáigeassu, oppalaš prošeaktačilgehus (eanemustá 7000 čálamearkka oktan gaskkaiguin), čilgehus prošeavtta čatnaseamis guovddáža vuoruhansurggiide, bargojohtoplána ja bušeahtta.

b. Bušeahtta ja ruhtadanplána ferte čuovvut gustojeaddji máksomeriid. 

c. Dušše mildosat main lea mearkkašupmi prošektii galget čuovvut ohcama. 


5) Erenoamážit mastergrádastudeanttaide:

a. Juolluduvvon supmi dihto prošektii lea hárve badjel 10 000 ruvnno. 

b. Sámi dutkamiid guovddáš juolluda doarjaga dušše oktii juohke prošektii mastergráda-/váldofágadásis. Erenoamáš diliin sáhttá árvvoštallat doarjut muhtun doaimma maŋŋel go prošeakta lea loahpahuvvon. 

c. Ohcama mielddusin galgá leat bagadallicealkámuš. 


6) Erenoamážit doavttergrádastudeanttaide:


a. Juolluduvvon supmi dihto prošektii lea hárve badjel 20 000 ruvnno.

b. Doavttergrádaprošeavttat sáhttet oažžut doarjaga eambbo go oktii.

c. Galgá dieđihit áigemeari goas lea sisaváldon doavttergrádaprográmmii ja movt oahppu lea ruhtaduvvon.

d. Ohcama mielddusin galgá leat bagadallicealkámuš.

7) Raporteren:


a. Juolludeapmi eaktuda ahte raportere doarjaga geavaheamis Sámi dutkamiid guovddážii. Raporta galgá sáddejuvvot elektrovnnalaččat (e-poastta bokte) ja dat almmuhuvvo guovddáža ruovttusiidduin. Jus leat govat, govvosat ja eará, de sáhttá daid sáddet e-poastta mielde. Raporta galgá sáddejuvvot mearriduvvon áigái.
b. Studeanttat ja stipendiáhtat fertejit, go dutkamuš/nákkosgirji lea gárvejuvvon, sáddet ovtta gáhppálaga almmá buhtadusa haga Sámi dutkamiid guovddážii. 
Sámi dutkamiid guovddáš

Sámi dutkamiid guovddáš

siidu2

[image: image1.jpg]